Euro-Quiz u Stuttgartu ( 27.11.-1.12.2013.)

Ove jeseni IV. gimnazija pozvana je da predstavlja Hrvatsku na kvizu o poznavanju Europske Unije i time dobila priliku da prikaže najnoviju članicu ove organizacije u najboljem svjetlu. Odmah u rujnu nas deset započelo je s pripremama na temelju dobivenih materijala koje nam je poslao organizator ovog natjecanja, g. Welck. Natjecanje se održavalo u Stuttgartu što je svima dalo određenu motivaciju da se potrude i provedu četiri dana u ovom izrazito božićno uređenom baden-württemberškom gradu, pogotovo zato što je na kraju samo šestero najboljih trebalo otputovati u Njemačku i predstavljati našu školu.

Najspremnija ekipa bili su Robert Marčec 2d, Eva Schmidt 3d, Karlo Krešimir Kaštelan 3d, Marija Čuić 4a, Andrea Stanić 4b i Jan Tanasovski 4b. Izabrani smo nakon nekoliko tjedana pripreme zbog iznimnih sposobnosti u njemačkom jeziku i volje za učenje i zdravo nadmetanje te smo se 27. studenog uz vodstvo profesorice njemačkog jezika i povijesti Keglević zaputili u Njemačku. Nakon što smo se pozdravili s obiteljima i ponijeli u mislima sve dobre želje za uspjeh, za nešto više od 12 sati, velikog broja tradicionalnih njemačkih sela i zaseoka, snježnih dolina i izlaska sunca, našli smo se u Stuttgartu.

Pri samom ulasku u grad pozdravila nas je industrijska zona koja nas je malo zastrašila dok nismo primijetili da se nalazimo oči u oči s tvornicom najboljih, najkvalitetnijih auta na svijetu, Mercedesa. Znali smo da nas rendezvous s jednim od daleko najzanimljivijih muzeja na svijetu čeka u kasnijim satima toga dana, pa smo se zaputili u glavnu ulicu grada, Kӧnigstrasse. Ono što nas je po drugi put zapanjilo u vezi toga grada, i to u prvih pola sata nakon dolaska, je ranojutarnje otvaranje malog, ali čarobnog Božićnog sajma. Od malih maketa gradića s vlakovima koji jure uokolo do ogromnih medenjaka u raznim oblicima i karnevalskog kotača za vožnju, jedino što je moglo uslijediti je i božićna kava u Starbucksu s okusom medenjaka, karamele i oraha uz muffine. Oko 10 sati, nakon kraćeg shoppinga u tada polupraznim trgovinama, sastali smo se s organizatorom koji je preuzeo našu prtljagu i odveo nas u školu naših domaćina, gimnaziju Paracelsus u mjestu Hohenheim.

Ono što je zanimljivo u vezi njemačkih gimnazija je da počinju već u petom razredu, tako da se tamo nalaze djeca od 11 do 18 godina starosti. Zato je i ova škola posebno uređena te spaja dječji interaktivni štih sa raznolikim zabavnim umjetničkim izrazima starijih učenika i bivših maturanata. Na ulazu svakog dočekaju zvijezde s imenima bivših učenika, a po hodnicima fotografije učenika poslagane u različitim oblicima, od kojih je jedan bio i Playboyev zec, čiju namjeru baš i nismo shvatili. Osim stolova za stolni tenis i nogomet i šaha ljudske veličine, zapanjio nas je jedan umjetnički projekt koji je uključivao velike stiroporne miševe poljepljene po stropu jednog hodnika. Nakon ručka u školskoj kantini i upoznavanja s profesoricom Klarom Masset, koja je pomogla u organiziranju našeg puta i smještaja, zaputili smo se u Mercedesov muzej, iz kojega je bilo podosta teško izvući neke od nas. Devet katova izvanredne arhitekture i opsežne, ali zanimljive povijesti svakoga bi natjerali da se poželi nastaniti u jednome kutku muzeja i samo gledati u zlatom optočene aute s kožnim sjedalima na kojima su nekada sjedile najintrigantnije ličnosti svjetske povijesti. Navečer smo se vratili u školu gdje smo konačno upoznali naše domaćine i otišli njihovim kućama. Neki od njih su bili izvorni Nijemci, neki Hrvati u dijaspori, ali najbitnije od svega, svi su bili iznimno ljubazni i domovi su im bili puni hrane.

U petak je došao i dan kviza, gdje smo se natjecali protiv naših domaćina i još jedne domaće obrtničke škole.Naša ekipa je na kraju kviza osvojila €900 kako bi organizirala razmjenu učenika između naše gimnazije i gimnazije Hohenheim, čime smo dobili šansu da učvrstimo sva novonastala prijateljstva i podpomognemo da nastanu nova,a kao posebnu nagradu organizatora,oduševljenih našim superiornim znanjem,dobili smo još dodatnih 300 Eura,kako bi slijedeći put u Stuttgart mogli doći avionom!:-)

No najveće veselje je naša skupina doživjela u subotu, kada smo posjetili vjerojatno jedinu stvar na svijetu bolju od Božićnog sajma, a to je Srednjovjekovni božićni sajam koji se nalazi u malom mjestu Esslingen blizu Stuttgarta. Tamo smo isprobali sva jela tradicionalna za ovo doba godine, a i za srednjovjekovno razdoblje, pogledali kratku predstavu smiješnu i zabavnu i mladima i starima i uspjeli nasmijati cijeli vlak našom nesvjesnošću da je Njemačka puna Balkanaca koji nas razumiju. Zajedno smo otišli na kuglanje, dobro se nasmijali, neki od nas i naučili kuglati, nakon toga na večeru kod jedne od domaćica, pa potom kućama da provedemo zadnju večer s našim domaćinima.

U nedjelju smo se svi skupili na kolodvoru oko 17 sati, izgrlili i izljubili te se zaputili kući sretni što ćemo sigurno za sobom ostaviti dugogodišnji trag u vidu razmjene koja će se sada održavati svake godine i mnogim učenicima pružiti priliku da iskuse čari ovog malog grada i velike države te im pokazati da svi mi u stvari i nismo toliko različiti, bez obzira na našu povijest i iznos BDP-a.

Marija Čuić, 4a